钦定古今图书集成/明伦汇编/氏族典/第165卷 > 《廖用贤尚友录》 > 安思谦
## 钦定古今图书集成/明伦汇编/氏族典/第165卷 > 《廖用贤尚友录》 > 安思谦

按《十国春秋》，后蜀安思谦，初事高祖，为茶酒库使。后
主践阼，与张公铎等谮杀李仁罕，由是稍稍进用。未
几，擢山南西道节度使。广政中，复从臾诛张业于都
堂，已又谋尽去旧将，欲代赵廷隐之位。因密告廷隐
谋反，以李廷珪力救，事得解。俄将兵救凤翔，师久无
功，请先运粮以为后图。后主虽发兴州米馈之，心始
疑思谦矣，谓左右曰：“观思谦安肯为朕进取？”顷之，思
谦待罪凤州，后主释不问。已而归成都，领左匡圣马
步都指挥使、保宁军节度使。思谦自是渐惭惧不安。
会宫门戒严，思谦以为将图己也，发言不逊，且典宿
卫兵，复多所诛戮，以示威福。是时，有卫士以壮年而
为思谦所斥者，后主命仍留隶籍。思“谦坐以它罪杀
之。后主积不能平，而思谦子扆、嗣裔等，皆倚藉父威，
恣横国中。《思谦》入朝，遂命力士扑杀之，并诛其子。”时
十七年春二月也。